ሴቶች በመጭው ሀገራዊ ምርጫ የነቃ ተሳትፎ ማድረግ እንዳለባቸው አስተያዬት ሰጭ ሴቶች ተናገሩ፡፡
በመጪው ነሐሴ 23 ኢትዮጵያ 6ኛውን የሕዝብ ተወካዮች ምክር ቤት አባላት ምርጫ ያካሂዳሉ፤ በምርጫው ሁሉም ለመምረጥ ዕድሜያቸው የደረሰ ዜጎች ሁሉ በንቃት እንደሚሳተፉም ይጠበቃል፡፡
አብመድ በምርጫው የሴቶች ተሳተፎ እንዴት መጎልበት እንዳለበት ከተለያዩ ሴቶች ሐሳቦችን ተቀብሏል፡፡ ደባርቅ ዩኒቨርሲቲ የሥርዓተ ጾታና ልማት ትምህርት ክፍል መምህርት ዓለምፀሐይ ብርሃኑ የመጪውን ሀገራዊ ምርጫ ሴቶች በአግባቡ እንዲጠቀሙበት መክረዋል፡፡፡እንደ መምህርት ዓለምፀሐይ አስተያየት ምርጫ የአንድ ሀገር ዜጎች ወደፊት ሊኖራቸው የሚችለውን ሁለንተናዊ ዕድል የሚወስኑበት ሂደት ነው፡፡ በዴሞክራሲያዊ ሥርዓት ምርጫ አማራጭ የሌለው መሣሪያ በመሆኑ የምርጫ ሕጉ በሚፈቅደው መልኩ ዜጎች የመምረጥም ሆነ የመመረጥ መብታቸውን በሚገባ ሊጠቀሙበት እንደሚገባ አስተያዬት ሰጥተዋል፤ በተለይም ሴቶች፡፡እንደ መምህርቷ ይህ በጊዜ ሚዛን ሲታይ የተሻለ ወቅት ነው፤ ሴቶች ከቅርብ ጊዜ ወዲህ በመምረጥም ሆነ በመመረጥ ፖለቲካዊ ሂደት ያላቸው ተሳትፎ አበረታች እየሆነ ይገኛል፡፡ይሁን እንጅ አብዛኞቹ የሀገሪቱ ሴቶች ከሥርዓተ ፆታ ጋር ተያይዞ በሚፈጠሩ ማኅበራዊ እሳቤዎች ተጎጅዎች ናቸው፡፡ ከቤት ውስጥ ያለፈ ማኅበራዊ ክዋኔም የላቸውም፡፡
እየደረሰባቸው ከሚገኘው ማኅበራዊና ኢኮኖሚያዊ ጫናዎች ለመላቀቅ ደግሞ በመጭው ሀገራዊ ምርጫ በንቃት በመሳተፍ የመፍትሔ እርምጃ መውሰድ አለባቸው፡፡
ሴቶች ልክ እንደ ሌሎች የማኅበረሰብ ክፍሎች የፖለቲካ ፓርቲዎች በሚያወጧቸው ፖሊሲዎችና ስትራቴጂዎች ተጠቃሚ ለመሆን ፍላጎት አላቸው፤ ሴት በመሆናቸው ብቻ ፍላጎታቸውን እንዲያሟሉላቸው ደግሞ በመጭው ሀገራዊ ምርጫ አማራጭ ሐሳብ ያሏቸውን ለመምረጥ መዘጋጀት አለባቸው፡፡በሰሜን ሸዋ ዞን ደብረ ብርሃን ከተማ ነዋሪ የሆኑት ወይዘሮ መሠረት ኃይሌና በምሥራቅ ጎጃም ዞን ደብረ ማርቆስ ከተማ ነዋሪዋ ወይዘሮ አስቴር አበራም ሴቶች የቀጣይ ፍላጎታቸው እንዲሟሉላቸው የመምረጥ መብታቸውን በሚገባ ሊጠቀሙበት እንደሚገባ ነው የመከሩት፡፡እንደ አስተያየት ሰጪዎቹ በሀገሪቱ ነባራዊ ሁኔታ በዝቅተኛ የገቢ ምንጭ እየማቀቁ የሚገኙትና ማኅበራዊ ጫና ውስጥ ያሉት ከወንዶች ይልቅ ሴቶች ናቸው፡፡ እነዚህና መሰል ችግሮች እንዲቀረፉላቸው “ከኔ በላይ የኔን ችግር ማንም ሊያስተጋባው አይችልም” በሚል ድምፃቸውን ማሰማት እንዳለባቸው መልዕክት አስተላልፈዋል፡፡